Title: กฎกระทรวงฉบับที่ 2 (พ.ศ. 2503) ออกตามความในพระราชบัญญัติควบคุมการฆ่าสัตว์และจำหน่ายเนื้อสัตว์ พ.ศ. 2502

กฎกระทรวง

กฎกระทรวง
ฉบับที่ ๒ (พ.ศ. ๒๕๐๓)
ออกตามความในพระราชบัญญัติควบคุมการฆ่าสัตว์
และจำหน่ายเนื้อสัตว์
พ.ศ. ๒๕๐๒[๑]

อาศัยอำนาจตามความในมาตรา ๔ มาตรา
๑๔ และมาตรา ๒๐ แห่งพระราชบัญญัติควบคุมการฆ่าสัตว์และจำหน่ายเนื้อสัตว์ พ.ศ. ๒๕๐๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑  โรงฆ่าสัตว์ของเทศบาล สุขาภิบาล
หรือตำบลที่ได้จัดตั้งขึ้นตามพระราชบัญญัติระเบียบบริหารราชการส่วนตำบล พ.ศ. ๒๔๙๙
หรือโรงฆ่าสัตว์ของบุคคลอื่นใดที่ได้รับมอบหมายจากราชการส่วนท้องถิ่นดังกล่าวข้างต้นให้จัดตั้งขึ้นให้มีเขตจำหน่ายเนื้อสัตว์ภายในเขตเทศบาล
สุขาภิบาล หรือตำบลที่โรงฆ่าสัตว์นั้นตั้งอยู่ แล้วแต่กรณี

ข้อ ๒ 
โรงฆ่าสัตว์ของจังหวัดตามพระราชบัญญัติระเบียบบริหารราชการส่วนจังหวัด พ.ศ.
๒๔๙๘ หรือโรงสัตว์ของบุคคลอื่นใดที่ได้รับมอบหมายจากจังหวัดให้จัดตั้งขึ้น ที่อยู่นอกเขตเทศบาล
สุขาภิบาล และตำบลดังกล่าวในข้อ ๑ ให้มีเขตจำหน่ายเนื้อสัตว์ภายในเขตตำบลตามกฎหมายว่าด้วยลักษณะปกครองท้องที่
ณ ที่โรงฆ่าสัตว์นั้นตั้งอยู่ เว้นแต่จะได้มีกฎกระทรวงกำหนดไว้เป็นอย่างอื่น

ข้อ ๓ 
ผู้ได้รับใบอนุญาตให้ฆ่าสัตว์นอกโรงฆ่าสัตว์ตามมาตรา ๑๐ ให้มีเขตจำหน่างเนื้อสัตว์ภายในเขตตำบลที่ฆ่าสัตว์นั้น

ข้อ ๔  โรงฆ่าสัตว์บางคอแหลม ของเทศบาลนครกรุงเทพ
ให้มีเขตจำหน่ายเนื้อสัตว์ภายในเขตเทศบาลนครกรุงเทพและเขตเทศบาลนครธนบุรี

ข้อ ๕  ให้ผู้ว่าราชการจังหวัด
เป็นพนักงานเจ้าหน้าที่อนุญาตให้จำหน่ายเนื้อสัตว์ได้นอกเขตจำหน่ายเนื้อสัตว์ภายในเขตจังหวัดนั้น

ข้อ ๖ 
ให้อธิบดีกรมมหาดไทยเป็นพนักงานเจ้าหน้าที่อนุญาตให้จำหน่ายเนื้อสัตว์นอกเขตจำหน่ายเนื้อสัตว์ได้ทั่วราชอาณาจักร

ให้ไว้ ณ วันที่ ๒๗ มกราคม พ.ศ. ๒๕๐๓
พลเอก ป. จารุเสถียร
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากได้มีประกาศใช้พระราชบัญญัติควบคุมการฆ่าสัตว์และจำหน่ายเนื้อสัตว์  พ.ศ. ๒๕๐๒ แล้ว สมควรออกกฎกระทรวง กำหนดเขตท้องที่ที่อนุญาตให้ทำการจำหน่ายเนื้อสัตว์
และกำหนดหลักเกณฑ์ให้อธิบดีหรือพนักงานเจ้าหน้าที่อนุญาตให้จำหน่ายเนื้อสัตว์นอกเขตท้องที่ได้ตามวัตถุประสงค์ของพระราชบัญญัติ

ฐาปนี/แก้ไข
๑ พฤศจิกายน ๒๕๔๕
B+A(C)

อัมภิญา/จัดทำ
๑๓ สิงหาคม ๒๕๕๑

[๑]
ราชกิจจานุเบกษา.เล่ม ๗๗/ตอนที่
๗/ฉบับพิเศษ หน้า ๑๘/๒๗ มกราคม ๒๕๐๓